ট্রাম্পের শুল্কবাণের জবাবে ‘স্বদেশি’ আন্দোলনের ডাক কেন্দ্রীয় মন্ত্রীর

ওয়েব ডেস্ক: বুধবার থেকেই ভারতীয় পণ্যের উপর ৫০ শতাংশ শুল্ক (Tariff) আরোপ করেছে আমেরিকা (USA)। প্রথমে এই শুল্কের পরিমাণ ২৫ শতাংশ থাকলেও রাশিয়ার থেকে তেল আমদানির শাস্তি হিসেবে ভারতের উপর দ্বিগুণ শুল্কভার চাপিয়েছে ট্রাম্প প্রশাসন। তবে এই মার্কিনি চোখ রাঙানির জবাবে ইতিমধ্যে ‘স্বদেশি’ পণ্য ব্যবহারের উপর জোর দিয়েছেন প্রধানমন্ত্রী নরেন্দ্র মোদি (Narendra Modi)। এবার সেই একই সুর শোনা গেল কেন্দ্রের আরেক মন্ত্রীর গলায়। এবার দেশিয় পণ্যের ব্যবহারের কথা বললেন কেন্দ্রীয় কৃষিমন্ত্রী শিবরাজ সিং চৌহান (Shivraj Singh Chouhan)।

বুধবার ভোপালে নিজের বাসভবনে গণেশ মূর্তি প্রতিষ্ঠার পর সাংবাদিকদের মুখোমুখি হয়ে মন্ত্রী চৌহান জানান, “পরিস্থিতি যেমনই হোক, আমরা দেশকে এগিয়ে নিয়ে যাব।” তিনি আরও বলেন, “আমাদের দৈনন্দিন জীবনে দেশিয় পণ্য ব্যবহার করা উচিত। যে জিনিসে আমাদের মাটির গন্ধ আছে, গরিব মানুষের ঘামের ফোঁটা লেগে আছে— সেই জিনিসই প্রকৃত ভারতবর্ষের প্রতীক।”

আরও পড়ুন: আমেরিকার ৫০ শতাংশ শুল্কে ক্ষতির মুখে ভারতের কোন কোন শিল্প?

এছাড়াও ভারতের শক্তি তুলে ধরে কেন্দ্রীয় কৃষিমন্ত্রী বলেন, দেশের ১৪৪ কোটিরও বেশি মানুষ আত্মবিশ্বাসে পরিপূর্ণ। ভারতের খাদ্যভাণ্ডার পূর্ণ এবং চাইলে কেবল দেশবাসীকেই নয়, গোটা বিশ্বকে অন্ন জোগানো সম্ভব। বিজ্ঞানী, কৃষক, উদ্যোক্তা, ব্যবসায়ী ও যুবসমাজের শক্তি নিয়েই ভারতকে এগিয়ে নিয়ে যাওয়া হবে বলেও আশাবাদী তিনি। চৌহানের বার্তা স্পষ্ট— বাইরের চাপ যাই থাকুক, দেশীয় উৎপাদন ও আত্মনির্ভরতার উপর ভর করেই ভারতকে এগিয়ে নিয়ে যাবে ভারতবাসী।

প্রসঙ্গত, ৭ অগাস্ট থেকে কার্যকর হয়েছে মার্কিন যুক্তরাষ্ট্রের শুল্ক নীতি। প্রেসিডেন্ট ডোনাল্ড ট্রাম্পের ঘোষণায় ভারতীয় পণ্যের ওপর শুল্ক ২৫ শতাংশ থেকে বাড়িয়ে ৫০ শতাংশ করা হয়েছে। মূলত ভারতের রাশিয়া থেকে অপরিশোধিত তেল কেনার জেরেই এই পদক্ষেপ বলে ওয়াশিংটনের দাবি। একই দিনে আরও প্রায় ৭০টি দেশের ক্ষেত্রেও নতুন শুল্ক হার কার্যকর হয়েছে।

দেখুন আরও খবর: